गीता प्रेस के समारोह में बोले- यह ट्रस्ट नहीं, आस्था है; किताबों से घर-घर में संस्कृति पहुंचाई
Prime Minister Narendra Modi Narendra Modi Gorakhpur Visit Update. Follow  Gorakhpur-Lucknow Vande Bharat Express Latest News, Updates On Dainik Bhaskar (दैनिक भास्कर)  प्रधानमंत्री नरेंद्र मोदी शुक्रवार को गोरखपुर दौरे पर पहुंचे। गीता प्रेस के शताब्दी वर्ष समारोह के समापन कार्यक्रम में शामिल होने के बाद गोरखपुर जंक्शन से पीएम मोदी
प्रधानमंत्री नरेंद्र मोदी शुक्रवार को गोरखपुर दौरे पर पहुंचे। गीता प्रेस के शताब्दी वर्ष समारोह के समापन कार्यक्रम में शामिल होने के बाद गोरखपुर जंक्शन से पीएम मोदी ने वंदे भारत को हरी झंडी दिखाई। यह ट्रेन अयोध्या होते हुए लखनऊ तक चलेगी। वंदे भारत ट्रेन को रवाना करने के दौरान सीएम योगी भी साथ रहे। वंदे भारत ट्रेन की सौगात मिलने से रेल यात्रियों में काफी उत्साह देखा गया।
इसके पहले गीता प्रेस के कार्यक्रम में पीएम ने कहा, "गीता प्रेस विश्व का ऐसा इकलौता प्रिंटिंग प्रेस है, जो सिर्फ संस्था नहीं, बल्कि जीवंत आस्था है। मानव मूल्यों को बचाने के लिए गीता प्रेस जैसी संस्थाएं जन्म लेती हैं। गीता प्रेस का कार्यालय करोड़ों-करोड़ लोगों के लिए किसी मंदिर से कम नहीं है।"
पीएम ने कहा, "इसके नाम और काम में भी गीता है। जहां गीता है वहां साक्षात् कृष्ण भी हैं। वहां करुणा है, ज्ञान का बोध भी है, हां विज्ञान का शोध भी है। यहां सब वासुदेवमय है। यहां की किताबों ने घर-घर में संस्कृति और विरासत पहुंचाई "
पहले गोरखपुर रेलवे स्टेशन पर कार्यक्रम की ये तस्वीरें देखिए...
अब पढ़ते हैं गीता प्रेस के शताब्दी कार्यक्रम में पीएम ने क्या कहा...
संतों के आशीर्वाद से ऐसे संस्थान बनते हैं
पीएम मोदी ने कहा- सावन का पवित्र माह, इंद्र देव का आशीर्वाद, संतों की कर्मस्थली, ये गोरखपुर की गीता प्रेस। जब संतों का आशीर्वाद फलीभूत होता है, तब ऐसे संस्थान बनते हैं।
वंदे भारत ट्रेन चलाने के लिए नेता चिट्ठियां लिख रहे
पीएम ने कहा- इस बार का मेरा गोरखपुर का दौरा विकास भी-विरासत भी की नीति का अद्भुत उदाहरण है। गीता प्रेस के इस कार्यक्रम के बाद मैं गोरखपुर रेलवे स्टेशन जाऊंगा। आज से ही गोरखपुर रेलवे स्टेशन के आधुनिकीकरण का काम भी शुरू होने जा रहा है।"
पीएम ने कहा- वंदे भारत ट्रेन ने देश के मध्यम वर्ग को सुविधा और सहूलियत की एक नई उड़ान दी है। आज देश के कोने-कोने से नेता मुझे चिट्ठियां लिखकर कहते हैं कि हमारे क्षेत्र से भी वंदे भारत ट्रेन चलाइए। ये वंदे भारत का क्रेज है।
गीता प्रेस ने समर्पित नागरिकों का निर्माण किया
उन्होंने कहा- मुझे बताया गया कि गांधी जी ने सुझाव दिया था कि कल्याण पत्रिका के लिए विज्ञापन न लिया जाए। आज भी कल्याण पत्रिका गांधी जी के सुझाव का पालन कर रही है।
गीता प्रेस से करोड़ों किताब प्रकाशित हो चुकी हैं। ये किताब लागत से कम मूल्य पर बिकती हैं। घर-घर पहुंचाई जाती है। आप कल्पना करिए कितने ही लोगों को इन किताबों ने कितने समर्पित नागरिकों का निर्माण किया। मैं ऐसे लोगों को प्रणाम करता हूं।
गीता प्रेस भारत काे जोड़ती है
गीता प्रेस भारत को जोड़ती है। देशभर में इसकी 20 शाखाएं हैं। देशभर के हर रेलवे स्टेशन पर गीता प्रेस का स्टॉल देखने को मिलता है। 1600 प्रकाशन होते हैं। गीता प्रेस एक भारत श्रेष्ठ भारत को, प्रतिनिधित्व देती है।
गीता प्रेस ने 100 वर्ष का सफर ऐसे समय में पूरा किया है। जब देश आजादी के 75 वर्ष पूरे होने का उत्सव मना रहा है।
इससे पहले पीएम ने लीला चित्र मंदिर को देखा। यहां टेसू के फूलों से बने 675 साल पुराने राम-कृष्ण के चित्र को देखा। पहली प्रिंटिंग मशीन भी देखी।
सीएम योगी बोले- ये नया भारत है, दुनिया की सबसे बड़ी ताकत बन रहा
सीएम योगी ने कहा- हम सभी ने बीते 9 वर्षों में भारत के विकास की यात्रा के साथ-साथ आस्था और विरासत को मिल रहे सम्मान व वैश्विक स्तर पर मिल रही पहचान को देखा है।
ये नया भारत प्रधानमंत्री जी का अनुगामी बनकर, उनके मार्ग का अनुसरण करते हुए दुनिया की सबसे बड़ी ताकत के रूप में स्थापित करने के उनके संकल्पों के साथ कार्य कर रहा है।
गीता प्रेस अपनी 100 वर्ष की शानदार यात्रा को लेकर आगे बढ़ा है, लेकिन विगत 75 वर्षों में आज तक कोई प्रधानमंत्री गीता प्रेस में नहीं आया।
योग भारत की अति प्राचीन विधा रही है, लेकिन पहली बार योग को वैश्विक मान्यता मिली है। 21 जून की तिथि को संयुक्त राष्ट्र संघ के द्वारा विश्व योग दिवस के रूप में मान्यता देकर प्रधानमंत्री जी के प्रस्ताव को वैश्विक मान्यता दी गयी है।
गीता प्रेस पर दिखाई गई डाक्‍यूमेंट्री
गीता प्रेस शताब्‍दी वर्ष समापन समारोह में पीएम मोदी, राज्‍यपाल आनंदीबेन पटेल और सीएम योगी मौजूद हैं। सीएम योगी के सम्‍बोधन के बाद गीता प्रेस पर एक डाक्‍यूमेंट्री भी दिखाई गई।
गोरखपुर में PM बनने के बाद मोदी का यह चौथा दौरा
PM बनने के बाद मोदी का गोरखपुर का यह चौथा दौरा है। वह 19 महीने पहले AIIMS के इनॉगरेशन के लिए यहां आए थे। उधर, PM के दौरे से पहले गोरखपुर में पुलिस ने कांग्रेस के जिलाध्यक्ष निर्मला पासवान, उपाध्यक्ष योगेश प्रताप सिंह, कांग्रेस नेता तौकीर आलम और अभिजीत पाठक को हाउस अरेस्ट कर लिया है।
2024 लोकसभा चुनाव के नजरिए से PM का 100 मिनट का गोरखपुर दौरा अहम माना जा रहा है। घर-घर में अपनी जगह बना चुकी गीता प्रेस के जरिए PM सॉफ्ट हिंदुत्व का संदेश दे सकते हैं। सिर्फ यही नहीं, उनका यह दौरा पूर्वांचल की 26 लोकसभा सीटों पर भी असर डालने वाला है।
1- गीता प्रेस यानी हर घर तक पहुंच
गीता प्रेस, हिंदू धर्म ग्रंथों को छापने वाला दुनिया का सबसे बड़ा पब्लिशिंग हाउस है। यह अब तक करीब 93 करोड़ धार्मिक किताबें छाप चुका है। उसमें 16.21 करोड़ किताबें भागवत गीता की हैं। 11.73 करोड़ तुलसी दास की रामचरितमानस। 2.58 करोड़ पुराण और उपनिषद हैं। कमाई की बात करें, तो 2022 में 100 करोड़ रुपए टर्नओवर रहा।
शायद ही कोई हिंदू घर हो जहां गीता प्रेस की किताबें न हाे। या फिर वह गीता प्रेस का नाम न जानता हो। राजनीतिक विशेषज्ञों का कहना है कि गीता प्रेस जाना पीएम मोदी का सॉफ्ट हिंदुत्व का मैसेज देना है। 4 जून, 2022 को तत्कालीन राष्ट्रपति रामनाथ कोविंद ने इसका विमोचन किया था। गीता प्रेस को हाल ही में 2021 का 'गांधी शांति पुरस्कार' देने की घोषणा हुई है।
2. विवादों के वक्त PM का साथ का संदेश भी
गीता प्रेस को 2021 का 'गांधी शांति पुरस्कार' देने पर कांग्रेस महासचिव जयराम रमेश ने कहा था- केंद्र सरकार का यह फैसला सावरकर और नाथूराम गोडसे को सम्मान देने जैसा है।
इन तमाम विवादों के बीच PM मोदी का कोई बयान सामने नहीं आया। ऐसे में अब माना जा रहा था कि PM मोदी खुद गीता प्रेस पहुंचकर विपक्ष को करारा जवाब दे सकते हैं। (पूरी खबर पढ़ें)
पूर्वांचल की 26 सीटों पर भी नजर
अब तक पिछड़ा कहे जाने वाले पूर्वांचल को मुख्य विकास की धारा में लाने के लिए PM मोदी ने दो नई योजनाओं की शुरुआत की। गोरखपुर रेलवे स्टेशन से 2 वंदे भारत एक्सप्रेस ट्रेन को हरी झंडी दिखाकर रवाना किया।
साथ ही, 693 करोड़ रुपए की लागत वाली रेलवे स्टेशन रीमॉडलिंग परियोजना का भी शिलान्यास किया। इस बजट से गोरखपुर रेलवे स्टेशन को इंटरनेशनल एयरपोर्ट की तर्ज पर विकसित किया जाएगा।
गोरखपुर कार्यक्रम के बाद PM मोदी अपने लोकसभा क्षेत्र वाराणसी जाएंगे। वहां भी पीएम 12100 करोड़ रुपए से अधिक की विभिन्‍न विकास परियोजनाओं का उद्घाटन और शिलान्यास करेंगे।
PM मोदी पंडित दीनदयाल उपाध्याय जंक्शन-सोन नगर रेलवे लाइन के बीच 6760 करोड़ से बने फ्रेट कॉरिडोर का लोकार्पण भी करेंगे।
पूर्वांचल के पिछड़ा और ब्राह्मण वोट बैंक टारगेट 
पूर्वांचल की ज्यादातर सीटों पर पिछड़ा और ब्राह्मण वोटरों की भूमिका काफी महत्वपूर्ण है। यूपी की 80 लोकसभा सीटें हैं। 2024 में दिल्ली फतेह का रास्ता दिल्ली होकर ही गुजरता है।
माना जा रहा है कि इसलिए PM मोदी अपनी ताकत UP के पूर्वांचल में झोंकने वाले हैं। PM मोदी ने 2014 विधानसभा, 2019 के लोकसभा चुनाव, 2017 के विधानसभा और 2022 के विधानसभा चुनाव में चुनावी अभियान की शुरुआत पूर्वांचल से ही की थी।
इस बार फिर 2024 लोकसभा चुनाव से पहले भी PM मोदी ने पूर्वांचल को ही चुना है, क्योंकि UP की 33% सीटें पूर्वांचल से ही आती हैं। पूर्वांचल में लोकसभा की कुल 26 सीटें हैं।